慰陆子顺丧偶
岁晏登禹陵，山水清游纵。回舻舣西湖，埙篪谐伯仲。旅窗灯焰青，炊臼感幽梦。绝弦闻遗声，据藜发哀恸。重怜游子情，惧乏尊章奉。凄风动虚幌，斜月照飞栋。芳胶解钿朵，流尘昏翠凤。荀香怅未歇，潘诗应屡讽。孤兽骇哀鸣，离禽感幽哢。蒙庄亦何人，傲倪自惊众。遗情信良难，至理堪折衷。
主题：思乡
情感：愁绪、哀伤、想家